Document ID: /roh_data/filtered/Bilingualer_Corpus4.jsonl.gz/153

Fin en dus onns ston tut las vischnancas avair introducì taxas da rument

La regenza fixescha in davos termin fin la fin da november 2000 a quellas vischnancas grischunas che n'han anc betg introducì la taxa da rument. Pli tard daventass il chantun activ.

Dapi l'entschatta 1985 è en vigur la lescha federala da protecziun da l'ambient (LPA). Ella prevesa che la dismessa da rument sto vegnir finanziada tras taxas giustifitgadas dal chaschunader. Il medem princip è er fixà en la lescha chantunala da rument. Sco megliera soluziun per realisar il princip dal chaschunader recumonda l'uffizi chantunal per la protecziun da l'ambient (UPA) d'incassar taxas dependentas da la quantitad (taxas da satg e da container tenor volumen e paisa) ed ultra da quai ina taxa da basa. Questa soluziun è derasada en grondas parts da la Svizra tudestga. Il departament chantunal da protecziun da l'ambient ha supplitgà las vischnancas gia duas giadas (1996 e 1997) d'adattar lur reglamentaziun da las taxas da rument al dretg surordinà. Fin la mesadad da 1999 vegnan ca. trais quarts dals abitants dal Grischun a pajar taxas da rument. Ma en ca. 100 vischnancas na correspunda la reglamentaziun anc adina betg al princip dal chaschunader. Per quest motiv vegni mess in termin da dus onns a las vischnancas grischunas (fin da november 2000) per adattar correspundentamain lur decrets. En vischnancas nua ch'i na succeda nagut fin quel termin vegn il chantun sez a stuair fixar ina reglamentaziun da taxas che stat en concordanza cun il dretg surordinà.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 22.12.1998